**Dôvodová správa**

**Osobitná časť**

**K článku I**

**K bodu 1**

Navrhovaná úprava sa vzťahuje k podpore podľa § 1 ods. 1 písm. a) - oblasti s prírodnými obmedzeniami alebo inými osobitnými obmedzeniami.

V § 5 ods. 1 sa doplnením druhu pozemku chmeľnica, vinica, ovocný sad spresňujú druhy pozemkov oprávnených na podporu v rámci operácie platby pre oblasti s prírodnými obmedzeniami alebo inými osobitnými obmedzeniami (podporu ANC). Ide o jednoročný záväzok a navrhovanou úpravou sa  umožní čerpať podporu aj oprávneným žiadateľom, ktorý hospodária na týchto plochách v znevýhodnených oblastiach.

**K bodom 2 a 9**

Navrhované úpravy sa vzťahujú k podpore podľa § 1 ods. 1 písm. c) - agroenvironmentálno-klimatické opatrenie, pokiaľ ide o operáciu chov a udržanie ohrozených druhov a k podpore podľa § 1 ods. 1 písm. e) - dobré životné podmienky zvierat, pokiaľ ide o operácie podľa § 39 písm. a) a c) - zlepšenie starostlivosti o dojnice a zlepšenie životných podmienok prasníc a prasiatok po narodení.

Navrhovanou úpravou v § 16 ods. 1 písm. b) bude môcť žiadosť o poskytnutie podpory podať ten žiadateľ, ktorý chová zvieratá patriace k plemenám zvierat podľa § 19 ods. 13 registrované v centrálnom registri hospodárskych zvierat a ktorý je ich držiteľom v retenčnom období, teda v období od 1. mája roku podania žiadosti do 28. februára nasledujúceho roku.

Navrhovaným doplnením odseku 13 do § 40 sa ustanoví, že počty dobytčích jednotiek pri operácii zlepšenie starostlivosti o dojnice a o operáciu zlepšenie životných podmienok prasníc a prasiatok po narodení, sa určia na základe retenčného obdobia, ktoré rovnako trvá od 1. mája roku v ktorom bola podaná žiadosť až do 28. februára nasledujúceho roku.

Doteraz nebola podmienka retenčného obdobia definovaná a udržiavanie stavu zvierat sa požadovalo počas celého obdobia záväzku 12 mesiacov. Spresnenie na retenčné obdobie poskytne chovateľom flexibilitu pri riadení chovu hospodárskych zvierat. Zároveň umožní platobnej agentúre urýchliť kontroly a skrátiť dobu administrácie potrebnú pre poskytovanie platieb žiadateľom o poskytnutie podpory.

**K bodom 3 a 8**

Navrhované úpravy sa vzťahujú k podpore podľa § 1 ods. 1 písm. c) - agroenvironmentálno-klimatické opatrenie, pokiaľ ide o operáciu podľa § 15 písm. i) - chov a udržanie ohrozených druhov a k podpore podľa § 1 ods. 1 písm. e) - dobré životné podmienky zvierat, pokiaľ ide o operáciu podľa § 39 písm. a) - zlepšenie starostlivosti o dojnice.

Podľa § 20 ods. 2možno nahradiťhospodárske zvieratá podľa § 19 ods. 13 iným zvieraťom rovnakého druhu a plemena, ak sú splnené podmienky podľa článku 30 ods. 2 delegovaného nariadenia Komisie (EÚ) č. 640/2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie v platnom znení. V takomto prípade žiadateľ zasiela Pôdohospodárskej platobnej agentúre oznámenie o nahradení zvieraťa do desiatich pracovných dní odo dňa náhrady zvieraťa, ktoré obsahuje číslo identifikačného kódu nahradeného zvieraťa alebo životné číslo nahradeného koňa a číslo identifikačného kódu nového zvieraťa alebo životné číslo nového koňa a dátum náhrady. Navrhovaným doplnením sa povolí dočasný presun uvedených zvierat najviac na 14 dní bez povinnosti náhrady a za podmienky evidovania tohto presunu v centrálnom registri hospodárskych zvierat. Takéto povolenie dočasného presunu sa navrhuje aj v bode 8 vo vzťahu k operácii podľa § 39 písm. a) - zlepšenie starostlivosti o dojnice. Navrhované úpravy reagujú na problém aplikačnej praxe, napríklad dočasný presun za účelom účasti zvieraťa na výstave, ktorý je možné riešiť v rámci prechodného obdobia 2021 a 2022.

**K bodom 4 až 6**

Navrhované úpravy sa vzťahujú k podpore podľa § 1 ods. 1 písm. d) - ekologické poľnohospodárstvo.

K bodu 4: Na základe aplikačnej praxe sa navrhuje vypustiť z § 32 ods. 1 písm. c) podmienku ustanovenú pre žiadateľa o poskytnutie podpory na ekologické poľnohospodárstvo mať v systéme ekologickej poľnohospodárskej výroby registrovaných najmenej 51 % výmery poľnohospodárskej pôdy v registri ekologickej poľnohospodárskej výroby, ak zároveň hospodári aj neekologickým spôsobom. Po prijatí navrhovanej úpravy bude môcť podať žiadosť o poskytnutie podpory na ekologické poľnohospodárstvo ten žiadateľ, ktorý sa zaviaže plniť podmienky opatrenia a ktorý je zaregistrovaný v registri ekologickej poľnohospodárskej výroby počas celého trvania záväzku a ktorý vykonáva poľnohospodársku činnosť podľa § 35 na ploche poľnohospodárskej pôdy s výmerou najmenej 1 ha.

K bodom 5 a 6: V nadväznosti na vypustenie podmienky podľa § 32 ods. 1 písm. c) mať v systéme ekologickej poľnohospodárskej výroby registrovaných najmenej 51 % výmery poľnohospodárskej pôdy v registri ekologickej poľnohospodárskej výroby, ak zároveň hospodári aj neekologickým spôsobom, je potrebné upraviť výberové kritériá, teda zaradenie žiadostí do bodových pásiem v § 34 ods. 1.

**K bodu 7**

Navrhovaná úprava sa vzťahuje k podpore podľa § 1 ods. 1 písm. d) - ekologické poľnohospodárstvo.

Navrhuje sa vypustiť podmienku ustanovenú v § 38 ods. 4, podľa ktorej nebolo možné poskytnúť žiadateľovi, ktorý požiadal o vyradenie z registra ekologickej poľnohospodárskej výroby, podporu na ekologické poľnohospodárstvo počas piatich rokov od jeho vyradenia z registra ekologickej poľnohospodárskej výroby. Navrhovaným vypustením odseku 4 sa podmienka ustanovená v § 38 ods. 4 pre žiadateľov, ktorí vstúpili v minulom období do päťročného záväzku, nebude vzťahovať ani na žiadateľov o poskytnutie podpory na ekologické poľnohospodárstvo v prechodnom období, ktorí vstupujú iba do dvojročného záväzku. Navrhovaná úprava je tiež v súlade so zelenou dohodou a v rámci nej strategickými dokumentami a  cieľmi spoločnej poľnohospodárskej politiky. V rámci stratégie EÚ v oblasti biodiverzity do roku 2030 medzi navrhované opatrenia patrí posilnenie chránených oblastí v Európe a obnova degradovaných ekosystémov rozširovaním ekologického poľnohospodárstva, obmedzením používania a rizika pesticídov a výsadbou stromov. Zámerom stratégie „Z farmy na stôl“, ktorá prispieva k dosiahnutiu klimatickej neutrality do roku 2050, je dosiahnuť posun súčasného potravinového systému EÚ smerom k udržateľnému modelu. Stratégia pripomína prioritné postavenie potravinovej bezpečnosti a bezpečnosti potravín a ako hlavné ciele si kladie zabezpečiť okrem iných aj udržateľnú výrobu potravín okrem iného výrazným obmedzením používania pesticídov, antimikrobiálnych látok a hnojív a rozširovaním ekologického poľnohospodárstva.

**K bodom 10 až 12**

Navrhované úpravy v § 41 sa vzťahujú k podpore podľa § 1 ods. 1 písm. e) - dobré životné podmienky zvierat a jej operáciám podľa § 39 písm. a), c) a d), pokiaľ ide o zaradenie žiadostí na poskytnutie podpory o bodových pásiem podľa výberových kritérií.

K bodu 10: V § 41 odsek 2 písm. a) až e) sa ustanovuje, že žiadosť o poskytnutie podpory na operáciu zlepšenie starostlivosti o dojnice sa zaradí podľa ustanoveného počtu dobytčích jednotiek v zostupnom poradí do prvého až štvrtého bodového pásma a vo vzostupnom poradí do piateho bodového pásma, ak ide o viac ako 500 dobytčích jednotiek.

K bodu 11: V § 41 ods. 4 písm. a) až e) sa ustanovuje, že žiadosť o poskytnutie podpory na operáciu zlepšenie životných podmienok prasníc a prasiatok po narodení sa zaradí podľa ustanoveného počtu dobytčích jednotiek v zostupnom poradí do prvého až štvrtého bodového pásma a vo vzostupnom poradí do piateho bodového pásma, ak ide o viac ako 500 dobytčích jednotiek. V § 41 ods. 5 písm. a) až e) sa ustanovuje, že žiadosť o poskytnutie podpory na operáciu zlepšenie životných podmienok v chove hydiny sa zaradí podľa počtu dobytčích jednotiek v zostupnom poradí do prvého až štvrtého bodového pásma a vo vzostupnom poradí do piateho bodového pásma, ak ide o viac ako 5 000 dobytčích jednotiek.

Navrhovaná úprava výberových kritérií a zoradenia do bodových pásiem v bodoch 10 a 11 zabezpečí, že v prípade ich uplatnenia, bude podporený väčší počet žiadateľov, nakoľko žiadatelia s najväčším počtom dobytčích jednotiek budú zaradení v poslednom piatom bodovom pásme.

K bodu 12: § 41 sa navrhuje doplniť odsekom 7, ktorý ustanovuje, že zaradenie do bodových pásiem sa uplatní podľa typu regiónu  podľa článku 59 ods. 3 nariadenia (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 v platnom znení.

**K bodu 13**

V § 43 ods. 2 sa navrhuje, aby žiadateľ o platbu na operáciu zlepšenie ustajňovacích podmienok výkrmových ošípaných evidoval počet výkrmových ošípaných podľa § 19 ods. 2 zákona č. 39/2007 Z. z. o veterinárnej starostlivosti v znení neskorších predpisov, teda v súlade s údajmi z centrálneho registra hospodárskych zvierat. Doterajšia povinnosť zasielať sumárny výkaz o počte odchovaných ošípaných podľa prílohy č. 16a platobnej agentúre do desiatich pracovných dní odo dňa skončenia záväzku zostáva zachovaná.

**K bodom 14 a 15**

Navrhovaná úprava sa vzťahuje k uplatňovaniu administratívnych sankcií k podpore podľa § 1 ods. 1 písm. e) - dobré životné podmienky zvierat. V § 46 sa odsek 1 upravuje z dôvodu jednoznačnosti formulácie uplatňovania administratívnych sankcií v súlade s delegovaným nariadením Komisie (EÚ) č. 640/2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie v platnom znení a v tejto súvislosti sa navrhuje vypustiť odsek 7 z dôvodu duplicity s navrhovaným odsekom 1.

**K bodu 16**

Všeobecne: Ide o úpravy k poskytovaniu podpôr podľa § 1 ods. 1 písm. c) a d) - agroenvironmentálno - klimatické opatrenie a ekologické poľnohospodárstvo počas prechodného obdobia programu rozvoja vidieka SR na roky 2021 – 2022, a to o úpravy podmienok pre žiadateľov o poskytnutie týchto podpôr, ktoré budú povinní plniť a dodržiavať počas dvojročného záväzkového obdobia (2021 - 2022).

Podľa doterajšieho právneho stavu boli žiadatelia o poskytnutie podpory povinní plniť podmienky počas päťročného záväzkového obdobia. Nakoľko podľa nariadenie Európskeho parlamentu a Rady (EÚ) č. 2020/2220, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013 v platnom znení, pokiaľ ide o zdroje a distribúciu tejto podpory v rokoch 2021 a 2022, je možné záväzkové obdobie v najbližšom období stanoviť ako dvojročné, je nevyhnutné aktualizovať (novelizovať) platné nariadenie vlády SR č. 75/2015 Z. z. v znení neskorších predpisov a modifikovať podmienky, ktoré budú žiadatelia o poskytnutie podpory na agroenvironmentálno - klimatické opatrenie a na ekologické poľnohospodárstvo povinní plniť v prechodnom období, teda v roku 2021 a 2022.

V § 59a ods. 1 sa ustanovuje, že žiadosť o poskytnutie podpory v prechodnom období môže podať žiadateľ o poskytnutie podpory na agroenvironmentálno - klimatické opatrenie - § 1 ods. 1 písm. c) a na ekologické poľnohospodárstvo - § 1 ods. 1 písm. d), ako dvojročný záväzok.

V § 59a ods. 2 sa ustanovuje, že žiadateľ o poskytnutie podpory na agroenvironmentálno - klimatické opatrenie je povinný počas prechodného obdobia plniť všetky podmienky ustanovené v § 16, § 17, §19 až 29 s tým, že podmienky ustanovené v § 16 ods. 1 písm. a) a b), § 21 ods. 1 písm. d), § 22 ods. 1 písm. f), § 22 ods. 1 písm. g), § 23 ods. 1 písm. b) piatom bode a šiestom bode, § 25 písm. j) treťom bode a § 28 písm. b) je povinný plniť modifikovane podľa písmen a) až g).

V § 59a ods. 3 sa ustanovuje, že žiadateľ o poskytnutie podpory na ekologické poľnohospodárstvo je povinný počas prechodného obdobia plniť všetky podmienky ustanovené v § 32, § 33, § 35 ods. 1 až 5 a ods. 6 prvej a tretej vety a ods. 7, § 36 a 37. V § 59a ods. 3 sa modifikuje § 32 ods. 1 písm. a) a žiadateľ musí bzť zaregistrovaný v registri ekologickej poľnohospodárskej výroby najneskôr jeden deň pred podaním žiadosti o poskytnutie podpory a mať počas trvania celého záväzku uzatvorenú zmluvu s inšpekčnou organizáciou s tým, že v prvom roku prechodného obdobia musí mať uzatvorenú zmluvu s inšpekčnou organizáciou najneskôr jeden deň pred podaním žiadosti o poskytnutie podpory na ekologické poľnohospodárstvo platobnej agentúre.

V § 59a ods. 4 sa modifikuje § 19 ods. 14 a 15 tak, že sa ustanovuje, aby žiadateľ o poskytnutie podpory na operácie v rámci na agroenvironmentálno - klimatického opatrenia, ktorý neabsolvoval školiaci kurz podľa § 19 ods. 14 v programovom období 2014 - 2020 a ktorý nezaslal platobnej agentúre potvrdenie o absolvovaní školiaceho kurzu podľa § 19 ods. 15, bol povinný absolvovať školiaci kurz najneskôr do konca prvého roka prechodného obdobia a súčasne, aby bol povinný zaslať platobnej agentúre potvrdenie o absolvovaní školiaceho kurzu podľa § 19 ods. 15. Nakoľko nedochádza k zmene podmienok oprávnenosti na platbu je možné akceptovať realizovaný školiaci kurz u žiadateľov, ktorí ho absolvovali v rámci záväzku v programovom období 2014-2020.

V § 59a ods. 5 sa ustanovuje, že počas prechodného obdobia nemožno záväzok rozšíriť.

V § 59a ods. 6 sa upravujú podmienky zníženie platby v prechodnom období. Ak dôjde k opakovanému porušeniu niektorej podmienky platba sa žiadateľovi zníži o dvojnásobok sumy, o ktorú mu bola znížená pri predchádzajúcom porušení rovnakej podmienky, ku ktorej došlo počas trvania záväzku v prechodnom období, a to až do 100 % celkovej platby.

**K bodu 17**

Prechodné ustanovenie v § 60e sa navrhuje vo vzťahu k platbe na operáciu podľa § 39 písm. b) - zlepšenie ustajňovacích podmienok výkrmových ošípaných, a to v nadväznosti na lehotu na podávanie žiadostí podľa § 40 ods. 3 a navrhovanú zmenu v prílohe č. 16a (bod 20) v tom, že presuny odchovaných výkrmových ošípaných, ktoré môže žiadateľ o platbu uviesť ako oprávnené pre účely platby na výkrm ošípaných, sa rozširujú aj o presun - predaj ošípanej na domácu spotrebu. Z tohto dôvodu sa navrhuje, aby na posudzovanie splnenia podmienok poskytnutia platby na túto operáciu, o ktorú žiadateľ požiadal pred nadobudnutím účinnosti navrhovanej novely nariadenia vlády, sa vzťahovala úprava v znení účinnom od. 15. apríla 2021.

**K bodu 18**

Z dôvodu obsolentnosti sa navrhuje v derogačnom ustanovení zrušiť nariadenie vlády Slovenskej republiky č. 389/2005 Z. z. o správnej farmárskej praxi, nakoľko podmienky správnej farmárskej praxe boli nahradené krížovým plnením, pri ktorom musia farmári dodržiavať prísne pravidlá pre ochranu životného prostredia, prírodných zdrojov a pre ochranu a zdravie ľudí, rastlín a zvierat, aby dostali priame platby v plnej výške. Uvedené nariadenie vlády bolo vypracované pre stanovenie základných podmienok agroenvironmentálneho opatrenia Plánu rozvoja vidieka.

**K bodu 19**

Navrhovaná príloha č. 11 aktualizuje zoznam zakázaných účinných látok prípravkov na ochranu rastlín pre integrovanú produkciu a to viniča, ovocia a zeleniny. Z prílohy boli vypustené prípravky, na ktoré sa vzťahuje zákaz na úrovni Európskej únie.

**K bodu 20**

V navrhovanej prílohe č. 16a sa vo vzore sumárneho výkazu o počte odchovaných výkrmových ošípaných navrhuje v porovnaní s platnou prílohou č. 16a k nariadeniu vlády č. 75/2015 Z. z., rozšíriť presun odchovaných výkrmových ošípaných aj o predaj ošípanej na domácu spotrebu. Prijatie navrhovanej prílohy č. 16a bude mať pozitívny vplyv na podnikateľské prostredie, nakoľko presuny odchovaných výkrmových ošípaných, ktoré môže žiadateľ o platbu uviesť ako oprávnené pre účely platby na výkrm ošípaných, sa rozšíria aj o presun - predaj ošípanej na domácu spotrebu, ktorá v platnom nariadení vlády nie je ustanovená.

**K bodu 21**

Vzhľadom na to, že predloženým návrhom nariadenia vlády je vykonávané nariadenie Európskeho parlamentu a Rady (EÚ) 2020/2220 z 23. decembra 2020, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013, pokiaľ ide o zdroje a distribúciu tejto podpory v rokoch 2021 a 2022, dopĺňa sa uvedené nariadenie Európskeho parlamentu a Rady (EÚ) 2020/2220 do prílohy č. 21 k nariadeniu vlády č. 75/2015 Z. z.

**K článku II**

Dátum nadobudnutia účinnosti nariadenia vlády sa navrhuje od 1. apríla 2021 z dôvodu potreby zabezpečiť dostatok času na administráciu žiadostí o poskytnutie podpôr na rok 2021, predkladaných žiadateľmi o podporu Pôdohospodárskej platobnej agentúre.